সতীর্থ ডোয়াইন ব্রাভোকে নিয়ে রাতভর পার্টি করে আসা গেইলই ইংল্যান্ডের বিপক্ষে দেখা দিলেন আসল চেহারায়। যে চেহারায় তাঁর ব্যাট হয়ে ওঠে মরনাস্ত্র, যার সামনে বড্ড অসহায় দেখায় প্রতিপক্ষের বোলারদের। ৪৭ বলে সেঞ্চুরি করার পথে আন্তর্জাতিক টি-টোয়েন্টির সর্বোচ্চ ছক্কার রেকর্ডও নিজের করে নেওয়া এ জ্যামাইকান তাই টুইটারে বেশ গর্ব ভরেই নিজেকে ‘ইউনিভার্স বস’ ঘোষণা করতে পারেন। সেই গৌরবের সঙ্গে মানানসই ব্যাটিংয়ের আগে রাতভর পার্টি করার ঘটনা এটাই নিশ্চিত করে যে উদ্দাম জীবনই আসলে বিধ্বংসী গেইলকে বের করে আনে!